Ավարտվեց պատերազմը, և մխոցային շարժիչներն ավիացիայի համար անցյալ դարձան։ Ի հայտ եկան նոր` ռեակտիվ շարժիչներ։ Միկոյանն իր առաջադեմ մտքերով և տքնաջան աշխատանքով առաջին շարքերում էր։ ԽՍՀՄ-ում, 1946թ. ապրիլի 24-ին առաջին անգամ թռիչք կատարեց տուրբոռեակտիվ շարժիչներով «ՄիԳ-9» կործանիչը։ Նույն օրը օդ բարձրացավ նաև «Յակ-15» ինքնաթիռը։ Հետագայում այս երկու կործանիչներն էլ փորձարկումների մեծ փուլ անցան։ Հայտնվեցին ինքնաթիռաշինության համար բոլորովին նոր օրենքներ, կարճ ժամանակում կատարվեց գիտական մեծ աշխատանք։ «ՄիԳ-9»-ը փոքր խմբաքանակով ընդունվեց սպառազինության մեջ, սակայն երկար կյանք չունեցավ։ Ամեն ինչ շատ արագ էր փոխվում։ Շուտով ստեղծվեցին աերոդինամիկայի նոր օրենքներին համապատասխան ինքնաթիռներ։ Արագ փոփոխությունների գործընթացը ներգրավել էր ամբողջ աշխարհը։ 1945-55թթ. ստեղծված կործանիչներից քչերն են անգամ մոտ հինգ տարի մնացել սպառազինության մեջ։